# ØVELSE 1 Læg mærke til frames om fattigdom i tekst og billeder

Frames viser sig i en tekst gennem ord, udtryk og metaforer. De kommer også til udtryk gennem de bagvedliggende argumenter, der handler om årsager, konsekvenser og løsninger på fattigdomsproblematikken. I FRAME-delen af dette toolkit finder du et overblik over fem frames, du kan bruge til at kommunikere om global fattigdom. De følgende spørgsmål kan bruges som guide til at genkende disse frames, for eksempel i din egen organisations kommunikation.

Læs teksten, eller kig på billederne og deres undertekster, og svar så på spørgsmålene. Svarene giver dig et indtryk af, hvilke frames der er til stede i kommunikationen. Husk, at du kun skal forholde dig til de ord og sætninger, der rent faktisk optræder i teksten. Lad være med at gætte på, hvilke andre hensigter forfatteren måske har haft.

## 1. Frame om fremgang

* Giver indholdet eksempler på fremgang (eller tilbagegang) i udviklingslande? Viser billedet fremgang (eller mangel på det)? Det kan for eksempel være nye skoler og klinikker, flittige iværksættere eller studenter, der består deres uddannelse.
* Indeholder budskabet eller billedteksten ord som vækst, udvikling, præstation eller vidensdeling? Indeholder budskabet metaforer med et element af bevægelse, som for eksempel ”at klatre ud af fattigdom”?
* Har personer eller organisationer i det globale nord rollen som lærere, guider, eksempler eller pionerer?
* Spiller de fattige en aktiv rolle, hvor de arbejder på at forbedre deres viden, indkomst og levevilkår?

## 2. Frame om social retfærdighed

* Henviser budskabet eller billedet til uretfærdighed, ulighed, mangel på muligheder eller en uretfærdig fordeling af ressourcer? For eksempel med ord som (u)retfærdighed, (u)lighed, udnyttelse, eksklusion, (u)rimelighed eller billeder af kampen mod disse ting?
* Refererer budskabet til ikke-materielle aspekter af fattigdom, som skam, ydmygelse og eksklusion?
* Spiller de fattige en aktiv rolle, hvor de står fast på deres rettigheder?
* Foreslår budskabet, at løsningen ligger i at forbedre rettigheder og muligheder, eller i en mere rimelig fordeling af velstanden?

## 3. Frame om den globale landsby

* Henviser budskabet til globale problemer som fødevaresikkerhed, klimaforandringer, migration eller den økonomiske krise?
* Foreslår budskabet, at løsningen på problemerne er et delt ansvar mellem alle verdens lande eller deres statsborgere?
* Foreslår budskabet, at borgere og forbrugere i det globale nord er nødt til at tilpasse deres adfærd for at reducere globale problemer (for eksempel ved at køre mindre i bil, købe fair trade-produkter eller ved at spare på vandet)?
* Indeholder budskabet ord som ’oplyst egeninteresse’, ’gensidigt afhængige’ eller metaforer, der peger på vores indbyrdes forbindelser (’vi er alle i samme båd’, ’verden er et netværk, hvor vi alle er forbundne’)?

## 4. Frame om, at det er vores egen skyld

* Antyder budskabet, at regeringer, borgere eller virksomheder i det globale nord er (delvist) skyld i problemerne i udviklingslandene?
* Beskriver eller viser budskabet eller billedet de konsekvenser, det globale nords handlinger har for det globale syd?
* Foreslår budskabet, at regeringer, borgere eller virksomheder i det globale nord er nødt til at tilpasse deres adfærd eller må opgive velstand og magt til fordel for det globale syd?

## 5. Frame om offerrollen

* Indeholder budskabet beskrivelser af fattige levevilkår eller af de afsavn, som mange mennesker i udviklingslandene lider under? Viser billedet folk i fattige kår; med laset tøj, tynde kroppe, grædende, syge, et cetera?
* Fremstilles mennesker i fattigdom som folk, der ikke kan ændre deres situation ved egen kraft?
* Har folk fra det globale nord rollen som hjælpere eller donorer?
* Antyder budskabet, at fattigdom er moralsk uacceptabelt og/eller at det globale nord har pligten til at handle?

# ØVELSE 2 Reflektér: Hvilke frames passer til din organisation?

Besvar de følgende spørgsmål fra din organisations perspektiv. Her kan din organisations vision, mission og formål bruges som retningslinjer. Du genkender nok dig selv i flere af svarene, men prøv at vælge ét svar, der bedst passer på din organisation.

**1. Hvilken beskrivelse passer bedst på din organisations syn på fattigdom?**

a. Fattige er ofre for ydre omstændigheder, der gør, at de fattige lider af mangel på mad, vand, penge, sundhedsydelser og sikkerhed.

b. Fattigdom handler om mangel på udvikling, fremgang og vækst.

c. Fattigdom er et tegn på ulige fordeling af magt, frihed og ressourcer.

d. Det rige vestens livsstil skaber fattigdom i andre dele af verden.

e. Verden plages af problemer på tværs af grænserne, og de fattige rammes hårdest.

**2. Hvilken løsning passer bedst med din organisation?**

a. Vi må arbejde for at lindre fattige menneskers lidelser.

b. Vi må hjælpe fattige mennesker til at fremme økonomisk vækst og fremgang på områder som sundhed, landbrug og uddannelse.

c. Vi må kæmpe sammen for lige rettigheder og en rimelig fordeling af velstanden.

d. Vi er nødt til at tilpasse vores måde at leve på i vesten.

e. Alle i verden må opføre sig som verdensborgere, der har lige mange rettigheder og pligter.

**3. Hvorfor anser din organisation det for vigtigt at engagere sig i samarbejde om udvikling?**

a. Vi er moralsk forpligtede til at hjælpe vores medmennesker.

b. Udvikling og fremskridt fører til et bedre liv for alle.

c. Vi må udvise solidaritet med de fattige; alle har ret til et anstændigt liv.

d. Fattigdom er (delvist) vores skyld.

e. Vi er fælles ansvarlige for verdens bæredygtige fremtid.

**4. Hvis du skulle nævne nogle grundlæggende værdier, som præger din organisation eller de mennesker, der arbejder der, hvilke ville du så tænke på?**

a. Velgørenhed, medlidenhed

b. Fremskridt

c. Lighed, retfærdighed

d. Soberhed, beskedenhed, tradition

e. Fred, naturbeskyttelse, harmoni med naturen

Når du er færdig med spørgsmålene, så tæl svarene og se, om der er ét af bogstaverne, der går igen. Bogstavet a svarer til framen om offerrollen, b til framen om fremskridt, c til framen om social retfærdighed, d til framen om, at det er vores egen skyld, og e til framen om den globale landsby.